Karin Nødgaard (DF), 2013-05-14:
Uanset om der til tider er større eller mindre diskussioner om velfærdssamfundet og dets fremtid eller måske mangel på en fremtid, er det for mig vigtigt at slå fast, at Danmark i dag er et velfærdssamfund, der skal tage vare på at hjælpe og støtte de grupper af borgere, som har mest brug for det – et velfærdssamfund, der er muligt at have, fordi vi, der kan og formår det, bidrager, og de, der ikke kan, får det, de har ret til inden for lovgivningens rammer, selvfølgelig.
Det er meget vigtigt, at der også fremover er noget, der hedder velfærdssamfundet.
Det er dybt bekymrende, at nogle mener, at de på fællesskabets bekostning kan få mere, end de er berettiget til, og derfor er det også udmærket, at der er fokus på socialt bedrageri – både i den brede befolkning, i medierne og på det politiske niveau.
Derfor hilser jeg også velkommen, at der i dag er en debat om det her emne og med udgangspunkt i retssikkerheden.
Der er ingen tvivl om, at den skal være i orden, og at der skal være en grænse for, hvor langt offentlige myndigheder kan træde ind i privatsfæren.
At det er relevant at diskutere borgernes retssikkerhed, skyldes desværre, at der i dag opleves en tendens til, at det er acceptabelt at modtage ydelser, som man ikke er berettiget til, og at der hos flere og flere ikke føles dårlig samvittighed, men at det nærmest opfattes som en ret, og at det er i orden at modtage noget, bare det ikke bliver opdaget.
Har man først den indstilling, glemmer man, at der en grund til, at vi har det velfærdssamfund, vi har, og at der er mange, som har bidraget og gerne har villet bidrage – ofte uden selv at modtage noget, men fordi
Når dette er sagt, vil jeg dog gerne udtrykke et ønske om, at vi ikke i surhed og vrede over et eller andet pludselig ender i en situation, hvor vi alle går og mistænker hinanden for at være sociale bedragere.
Det må ikke ende med, at vi i tide og utide og måske af helt andre årsager angiver hinanden for at snyde; det synes jeg vil være en frygtelig udvikling.
Det må da også være sådan, at der fra det offentliges side skal være en mulighed for at gribe ind og undersøge, om der er belæg for en mistanke.
Jeg mener, at man sagtens kan foretage sig noget, uden at det behøver at krænke en borger.
Det er den balancegang, der er vigtig, og her tror jeg klart, at myndighederne har en udfordring, der skal tages op.
Det vil også være ønskeligt, at der på landsplan er mere ensartethed i de metoder, der anvendes i det kommunale system, sådan som vi også har talt om det tidligere i debatten om beslutningsforslaget fra Enhedslisten.
Umiddelbart har vi jo på det seneste set, at der er store forskelle, og at der nogle steder ikke skal så meget til, før en borger faktisk mistænkeliggøres.
Det kan sikkert være meget ubehageligt, og derfor er det meget vigtigt, at man som repræsentant for kommunen altid sørger for, at der er en respekt for den enkelte borger, og at ingen kan dømmes som social bedrager, før der er et endeligt bevis, og at flere selvfølgelig har været med inde over med hensyn til at træffe en afgørelse.
I forbindelse med Udbetaling Danmark og den samkøring, der nu etableres, vil det formentlig blive lettere for myndighederne at afsløre socialt bedrageri, uden at borgeren føler sig krænket.
Nogle er af den opfattelse, at der er for megen overvågning i denne form for samkøring af oplysninger, men jeg mener, at det er et skridt i den rigtige retning på flere måder, og at det også kan være nyttigt, at vi gør det.
I mange henseender skal der jo også være en konsekvens af det, der snydes for, fordi det er mange penge, som man faktisk har fundet ud af at der bliver begået socialt bedrageri for.
For Dansk Folkeparti er det vigtigt, at vi i mange år frem også vil kunne have et velfærdssamfund, og at der vil være et incitament for borgeren til at bidrage efter formåen.
Det må ikke ende med, at man siger fra og ikke ønsker at bevare det sikkerhedsnet, der trods alt er i Danmark i dag – et net, som også skal være virkeligheden for kommende generationer.
Derfor synes vi, det bliver interessant nu at følge det ud fra de udmeldinger, ministeren er kommet med i sit indlæg, om, at der bliver redegjort for nogle ekstra ting i forhold til socialt bedrageri i løbet af sommeren.